
A vegyipari benzin sűrűségének hőmérsékletfüggése a komponens-összetétel figyelembe vételével

A „gőzkrakkoláson” alapuló olefingyártás technológiájában a kemencébe bevezetésre kerülő alapanyagok vízgőz jelenlétében, magas hőmérsékleten hőbomlást szenvednek és gyökös mechanizmussal alacsonyabb szénatomszámú szénhidrogén komponensekre bomlanak. A technológia elsődleges célja az etilén és propilén előállítása. Az olefingyártás során keletkező főtermékek mennyiségét-, ill. azok termék-összetételbeli arányát az üzemeltetési paramétereken túl (pl.: reakcióidő, hőmérséklet, kemence-geometria, stb.) számos további tényező befolyásolja. Az alapanyagok nagy része a kőolaj-finomítókból érkezik az olefingyárakba, amelyek közül legnagyobb mennyiségben felhasznált termék a vegyipari benzin, meghatározott tartományon belül változó sűrűséggel és komponens-összetétellel. Az optimális termékarány eléréséhez is nagyon fontos az alapanyagok minőségének ismerete. A petrolkémiai iparban a minőségellenőrzésre alkalmazott egyik makroszkopikus fizikai tulajdonság a sűrűség, amelynek mérését az üzemek laboratóriumai rutinszerűen végzik. Az ipari gyakorlatban azonban nem számolnak a csővezetéken beérkező és tartályokban tárolt vegyipari benzin sűrűségének szezonálisan alakuló hőmérsékletfüggésével.
TDK dolgozatom ehhez kapcsolódóan a vegyipari benzin eredetének és minőségi jellemzőinek, ill. minőségvizsgálati módszereinek bemutatásán túlmenően a rendelkezésemre bocsájtott 21 darab minta sűrűségének háromféle módszerrel történő mérési eredményeit tartalmazza. Ezekből a mintákból elvégeztem a 15 és 40 °C közötti hőmérsékletfüggés meghatározását is, ami alapján empirikus összefüggést állapítottam meg a sűrűség hőmérsékletfüggésére vonatkozóan. Ez nagy segítségül szolgál a jövőben a vegyipari benzin pontos mennyiségének elszámolása szempontjából is. További vizsgálataim tárgyát képezte a vegyipari benzin komponens-összetételének elemzése, és annak a sűrűségre gyakorolt hatása is. Ebből a célból gázkromatográfiás mérési módszerrel vizsgáltam a már fentebb említett mintákat. A kromatogramokat kiértékelve összefüggéseket tártam fel a vegyipari benzinben található komponensek mennyisége és a sűrűség alakulása között.



